Patricia Bentancur

Patricia Bentancur (Montevideo, Uruguai, 1963ko otsailaren 1a) artista bisuala, erakusketa-komisario independentea eta arte latinoamerikarreko ikertzailea da.

1989an Iberoamerikarako kultura-lankidetzan hasi zen, AECIDen bidez. AICA Arte Kritikarien Nazioarteko Elkarteko eta AUCA Uruguaiko filialeko kidea da. FAC Arte Garaikideko Fundazioaren sortzaileetako bat eta kide aholkularia. Montevideoko Espainiako Kultur Guneko erakusketa eta hedabide berrien arloko zuzendaria izan zen 2000 urtetik 2022 urtera.

 Bizitza 
Arkitektura ikasi zuen Errepublikako Unibertsitatean eta arte garaikiderako espazioen diseinua Madrilgo Arkitektura Goi Eskolan. Menéndez Pelayo Nazioarteko Unibertsitatean eta Madrilgo Complutense Unibertsitatean egin zituen ikastaroak. Guillermo Fernándezekin eta Montevideoko Grabatu Klubean ikasi zuen.

 Lan ibilbidea 
Artista bisual gisa hainbat euskarri erabili ditu, hala nola, objektuak, pintura, argazkia, bideoa, testuak edo soinu-artea. Bere proiektuak Bogotako Arte Modernoko Museoan, Kolonbian, Buenos Airesko San Martin Museoan, Buenos Airesko Arte Modernoko Museoan, Txileko Arte Garaikideko Museoan eta Ikusizko Arteen Museo Nazionalean erakutsi ditu, besteak beste.

Biurtekoetan eta nazioarteko erakusketetan parte hartu du, hala nola Habanako Biurteko eta Arte Digitaleko Solasaldian, Rosarioko Arte Elektronikoen Biurtekoan, Argentinan, Belforteko Biurtekoan, Frantzian, D’Arts Multimedia Urbains Nazioarteko Jaialdian, Mexikoko Biurteko Iberoamerikarrean, Bideoko Biurtekoan eta Txileko Medio Berrietan, besteak beste.

Erakusketa ugari egin ditu Latinoamerikako eta Europako museoetan, kultur etxeetan zein biurtekoetan. 2012an Alfons Hug alemaniarrarekin batera erakusketa-komisariokidea izan zen. Montevideoko I. Artearen Biurtekoan. 2015ean eta 2019an Veneziako Biurtekorako uruguaitarren bidalketaren erakusketa- komisarioa izan zen, eta 2009 urtean komisario rolean parte hartu zuen. 2007an eta 2016an, Veneziako Arkitektura Biurtekorako bidalketa nazionalen aholkularitza eman zuen.

Hegoaldeko Kontzeptualismoen Sarea osatzen du. Ikerketa-plataforma horretatik Clemente Padínen lanari buruzko ikerketa bat zuzendu zuen, eta artistaren lanari buruzko lehen analisi-liburua bildu zuen. Besteak beste, Felix Gonzalez-Torres, Regina Silveira, Leon Ferrari, Ana Mendieta, Cildo Meireles, Cao Guimarães, Vik Muniz eta Liliana Porter artistei buruzko erakusketa-komisario lanak egin ditu. Bestalde, saiakerak ere idatzi ditu.

 Erreferentziak 

 Kanpo estekak 
 Webgune ofiziala
 Patricia Bentancur

Kategoria:Montevideoarrak
Kategoria:Uruguaiko artistak
Kategoria:Emakume artistak
Kategoria:Erakusketa komisarioak
Kategoria:Emakume ikertzaileak